കാക്കനാട് ലഹരിക്കേസ്: എല്ലാം തുറന്നുപറഞ്ഞ് പ്രതികള് കൊച്ചി: തമിഴ്നാട്ടില് നിന്ന് ലഹരി കടത്താന് വന്തോതില് പണം കൈമാറിയവരെക്കുറിച്ച് തുറന്നുപറഞ്ഞ് കാക്കനാട് ലഹരിക്കേസ് പ്രതികള്. കഴിഞ്ഞ ദിവസം കാക്കനാട് ജയിലിലെത്തി പ്രതികളെ ചോദ്യം ചെയ്തതോടെയാണ് എക്സൈസ് ക്രൈംബ്രാഞ്ചിന് നിര്ണായക വിവരങ്ങള് ലഭിച്ചത്. കേസിലെ ഒന്ന് മുതല് നാല് വരെ പ്രതികളായ മുഹമ്മദ് ഫവാസ്, ശ്രീമോന്, അഫ്സല് മുഹമ്മദ്, മുഹമ്മദ് അജ്മല് എന്നിവരെയാണ് ചോദ്യം ചെയ്തത്. പ്രതികള് ആദ്യ ഘട്ടത്തില് ചോദ്യം ചെയ്യലിനോട് കാര്യമായി സഹകരിച്ചിരുന്നില്ല. സി.ഡി.ആര് കോള് ഡീറ്റൈയില് റെക്കാര്ഡ് വിവരങ്ങള് നിരത്തിയുള്ള ചോദ്യം ചെയ്യലില് അന്വേഷണ സംഘത്തിന് മുന്നില് പ്രതികള് വെള്ളംകുടിച്ചു. പ്രതികള് പുതിയതായി വെളിപ്പെടുത്തിയ പേരുകാരെ വരും ദിവസങ്ങളില് ചോദ്യം ചെയ്യും. പ്രതികള് എം.ജി. റോഡിലെ ഹോട്ടലില് വ്യാജ രേഖകള് നല്കി താമസിച്ചിരുന്നതായി കണ്ടെത്തിയിരുന്നു. റേവ് പാര്ട്ടി സംഘടിപ്പിക്കുന്നതിന്റെ ഭാഗമായിരുന്നു ഇതെന്നാണ് വിവരം. വ്യാജ രേഖകള് തയ്യാറാക്കി നല്കിയത് ഷമീര് റാവുത്തര് ആണെന്നാണ് കരുതുന്നത്. ടീച്ചര് എന്ന പേരില് അറിയപ്പെടുന്ന സുസ്മിത ഫിലിപ്പിനൊപ്പം ഷമീര് റാവുത്തര് ഹോട്ടലില് താമസിക്കുകയും ചെയ്തിരുന്നു. ഷമീറിനെ ചോദ്യം ചെയ്യലിന് എക്സൈസ് ക്രൈംബ്രാഞ്ച് വിളിപ്പിച്ചെങ്കിലും ഇതുവരെ ഹാജരായിട്ടില്ല.